मायके जाने को लेकर दंपती में झगड़ा; बहन को लेने आए भाई ने जीजा को थप्पड़ मारा
हिसार के कृष्णा नगर में रविवार को ट्रिपल मर्डर हो गया है। मर्डर एमसी का चुनाव लड़ चुके राकेश शर्मा के घर पर हुआ है।
हिसार के कृष्णा नगर में रविवार को ट्रिपल मर्डर हो गया। व्यक्ति ने घर में आपसी कहासुनी के कारण अपने दो सालों और पत्नी को लाइसेंसी पिस्टल से सिर व छाती पर गोलियां मारीं। मृतकों की पहचान गांव धनाना निवासी मनजीत सिंह, मुकेश कुमार और सुमन के रूप में हुई है। आरोपी की पहचान राकेश पंडित के रूप में हुई। वह प्रॉपर्टी डीलर का थोड़ा बहुत काम करता है।
पत्नी और दोनों सालों की हत्या करने के बाद आरोपी राकेश पड़ोसियों की स्कूटी पर बच्चों सहित भाग गया। उसकी बेटी अपनी बुआ के पास रह रही है। राकेश ने कुछ साल पहले भी अपनी पत्नी पर गोली चलाई थी, परंतु उस समय परिवारवालों ने शिकायत दर्ज नहीं करवाई ताकि मामला ज्यादा न बढ़े। आरोपी ने अपनी पत्नी और दोनों सालों की हत्या उसी हथियार से कर दी जो कि उसने अपनी सुरक्षा के लिए रखा था।
प्रत्यक्षदर्शी की जुबानी- मर्डर की कहानी
​​​​​​​ट्रिपल मर्डर के प्रत्यक्षदर्शी ने बताया कि सुबह राकेश पंडित के घर पर विवाद होने पर दोनों बेटे उसे बुलाने के लिए आए। जब वह घर पर पहुंचा तो दोनों सालों और राकेश आपस में झगड़ रहे थे। उसने जाकर उन्हें छुड़ाया। इसके बाद एक साले ने इसे थप्पड़ मार दिया। राकेश ने अपने पिस्टल से उस पर फायर किया, जो कि उसकी बाजू पर लगा।
उसने राकेश को रोकने के लिए बाजू पर हाथ मारा। इसी बीच उसकी पत्नी और दूसरा साला राकेश को पकड़ने के लिए उसकी ओर भागे तो उसने एक के बाद एक 7 फायर करते गया। यह सब खेल मात्र कुछ ही सेकेंड चला। आंगन में खून ही खून बिखरा हुआ था।
इस वारदात की सूचना के बाद पुलिस मौके पर पहुंची। घटना स्थल पर पुलिस को कुल 10 कारतूस मिले थे, जिसमें से 7 खोल हैं। एसपी गंगाराम पूनिया भी मौके पर पहुंचे और घटना स्थल का निरीक्षण किया। एसपी गंगाराम पूनिया ने कहा कि जल्द ही आरोपी को गिरफ्तार कर लिया जाएगा। पारिवारिक विवाद में हत्या हुई है।
मायके जाने को लेकर झगड़ा
जानकारी के मुताबिक स्कूल में छुटि्टयां होने के कारण पत्नी सुमन ने अपने मायके जाने की बात कह रही थी। इस बात को लेकर इनका पिछले दो-तीन दिनों से झगड़ा चल रहा था। हालांकि दोनों के बीच पिछले कई सालों से ही अनबन चल रही थी। रात को भी राकेश ने पत्नी के साथ झगड़ा किया। सुमन की सास माया देवी ने बताया कि आज सुबह भी पति- पत्नी के बीच झगड़ा हुआ। इस बीच सुमन ने आज सुबह अपने मायके फोन करके दोनों भाइयों मनजीत सिंह व मुकेश कुमार को घर पर बुला लिया। दोनों भाई अपनी बहन को लेने आए थे।
सुबह करीब 10:30 उनके आने पर विवाद और बढ़ गया। पता चला है कि इस बीच बात हाथापाई तक पहुंच गई और तैश में आए राकेश पंडित ने 32 बोर की पिस्टल से पहले एक साले को और फिर अपनी पत्नी और दूसरे साले को गोली मार दी। जिससे तीनों की मौके पर ही मौत हो गई। मृतक मनजीत शादी शुदा था और उसका एक तीन साल का बेटा है। जबकि मुकेश अविवाहित था। सुमन चार भाई बहनों में सबसे बड़ी थी। एक छोटी बहन भिवानी में ही ब्याही हुई है।
शादी के बाद से टॉर्चर कर रहा था
मृतका के पिता राजेंद्र का कहना है कि 2007 में उसकी बेटी सुमन की शादी हुई थी। वह लगातार उसकी बेटी को टॉर्चर कर रहा था। बार बार समझाते थे। बच्चे बड़े हो गए थे, हमने सोचा कि अब सुधर जाएगा। कल रात को भी पीटा था। सुबह 8 बजे उसे लेने गए थे। उसने लड़कों के पास फोन किया, परंतु उन्होंने उठाया नहीं। मैं परेशान हो रहा था। फिर पुलिस का फोन आया। आरोपी कई सालों से कोई काम धंधा नहीं करता था। फिर भी हम इसी आशा में रहे कि सुधर जाएगा। परंतु पिछले कई दिनों से लगातार झगड़ा कर रहा था।
पिता ने बताया कि करीब तीन महीने पहले इसकी बंदूक भी चोरी हो गई थी, आरोपी इसके लिए उसकी पत्नी को जिम्मेदार ठहराता था और प्रताड़ित करता था। हालांकि बाद में यह बंदूक रेलवे स्टेशन के पास मिली थी।
पड़ोसी ने छुड़वाने का किया प्रयास
राकेश की जब अपनी पत्नी और दोनों सालों के साथ विवाद हो रहा था तो उसके दोनों बेटे पड़ोसी के घर पर पहुंचे थे। पड़ोसी का राकेश के साथ उठना बैठना था। पड़ोसी ने राकेश और उनके सालों के बीच विवाद को रोकने का प्रयास किया, लेकिन बात हाथापाई पर उतर आई और एकदम से तीनों को गोली मार दी। तीनों के सिर व छाती पर गोलियां मारी।
पुलिस ने डीवीआर की बरामद
राकेश जिस गली में रहता था, उसमें कैमरे लगे हुए हैं। दो कैमरों की लोकेशन राकेश के घर की और भी है। हत्याकांड उन कैमरों में कैद है। जिसके बाद पुलिस ने आरोपी के घर से डीवीआर बरामद करके अपने कब्जे में ली है। पुलिस ने घटनास्थल को सील कर दिया है, ताकि सबूत नष्ट न हो। घर के बाहर पुलिस कर्मचारी तैनात कर दिए हैं।
तीन साल पहले राकेश को मारी थी पांच गोलियां
राकेश प्रॉपर्टी डीलर का काम करता है। वह कॉलेज के समय फुटबाल का प्लेयर भी रहा। कुछ साल पहले आम आदमी पार्टी जॉइन की, परंतु बाद में पार्टी छोड़ दी। तीन साल पहले रंजिश में उसका गली में विवाद हो गया था। उन्होंने उसे पांच गोलियां मारी थी। लेकिन बच गया था। यह घटनाक्रम भी उसके घर के पास ही गली में हुआ था। इसके बाद ही उसने रिवॉल्वर का लाइसेंस लिया। इसके बाद ही पूरी गली में कैमरे लगाए गए। जिस रिवाल्वर से अपनी सुरक्षा करता था, उसी से पत्नी और दो सालों की हत्या कर दी।
पोस्टमार्टम की प्रकिया जारी
तीनों मृतकों के पोस्टमार्टम की प्रकिया सिविल अस्पताल में चल रही है। तीनों के शवों का पुलिस ने एक्स-रे करवाया। इसके बाद चिकित्सकों का पैनल तीनों के शवों का पोस्टमार्टम शुरू कर दिया।
